APLINKOS APSAUGOS AGENTŪROS DIREKTORIUS

ĮSAKYMAS

DĖL ŪKIO SUBJEKTŲ VYKDOMOS ŪKINĖS VEIKLOS, KURIAI NEREIKIA GAUTI TARŠOS INTEGRUOTOS PREVENCIJOS IR KONTROLĖS LEIDIMŲ, KELIAMOS RIZIKOS APLINKAI VERTINIMO TVARKOS APRAŠO PATVIRTINIMO

2014 m. vasario 4 d. Nr. AV-42

Vilnius

Vadovaudamasis Institucijų atliekamų priežiūros funkcijų optimizavimo gairių aprašo, patvirtinto Lietuvos Respublikos Vyriausybės 2010 m. gegužės 4 d. nutarimu Nr. 511 „Dėl institucijų atliekamų priežiūros funkcijų optimizavimo“, 7.12 punktu ir Aplinkos apsaugos agentūros nuostatų, patvirtintų Lietuvos Respublikos aplinkos ministro 2004 m. liepos 14 d. įsakymu Nr. D1-385 „Dėl Aplinkos apsaugos agentūros nuostatų patvirtinimo“, 10.2.3 punktu:

1. T v i r t i n u Ūkio subjektų vykdomos ūkinės veiklos, kuriai nereikia gauti taršos integruotos prevencijos ir kontrolės leidimų, keliamos rizikos aplinkai vertinimo tvarkos aprašą.

2. P a v e d u Lietuvos Respublikos aplinkos ministerijos regionų aplinkos apsaugos departamentų vadovams vadovautis Ūkio subjektų vykdomos ūkinės veiklos, kuriai nereikia gauti taršos integruotos prevencijos ir kontrolės leidimų, keliamos rizikos aplinkai vertinimo tvarkos aprašu rengiant metinius patikrinimų planus.

Direktorius	Raimondas Sakalauskas

PATVIRTINTA

Aplinkos apsaugos agentūros

direktoriaus 2014 m. vasario 4 d.

įsakymu Nr. AV-42

ŪKIO SUBJEKTŲ VYKDOMOS ŪKINĖS VEIKLOS, KURIAI NEREIKIA GAUTI TARŠOS INTEGRUOTOS PREVENCIJOS IR KONTROLĖS LEIDIMŲ, KELIAMOS RIZIKOS APLINKAI VERTINIMO TVARKOS APRAŠAS

I. BENDROSIOS NUOSTATOS

1. Ūkio subjektų vykdomos ūkinės veiklos, kuriai nereikia gauti taršos integruotos prevencijos ir kontrolės leidimų, keliamos rizikos aplinkai vertinimo tvarkos aprašas (toliau – Aprašas) nustato ūkio subjektų, vykdančių ūkinę veiklą, kuriai netaikomos Taršos integruotos prevencijos ir kontrolės leidimų išdavimo, atnaujinimo ir panaikinimo taisyklės, patvirtintos Lietuvos Respublikos aplinkos ministro 2002 m. vasario 27 d. įsakymu Nr. 80 „Dėl Taršos integruotos prevencijos ir kontrolės leidimų išdavimo, atnaujinimo ir panaikinimo taisyklių patvirtinimo“, ir Taršos integruotos prevencijos ir kontrolės leidimų išdavimo, pakeitimo ir galiojimo panaikinimo taisyklės, patvirtintos Lietuvos Respublikos aplinkos ministro 2013 m. liepos 15 d. įsakymu Nr. D1-528 „Dėl Taršos integruotos prevencijos ir kontrolės leidimų išdavimo, pakeitimo ir galiojimo panaikinimo taisyklių patvirtinimo“, keliamos rizikos aplinkai vertinimo tvarką.

2. Apraše vartojamos sąvokos:

Ūkinės veiklos teritorijos riba – ūkio subjekto nuosavybės, patikėjimo teise ar kitais teisėtais pagrindais valdomo, naudojamo, disponuojamo sklypo, kuriame jis vykdo ūkinę veiklą eksploatuodamas stacionarius įrenginius, riba.

Paskutiniai patikrinimų metai – kalendoriniai metai, kada atliktas ūkio subjekto vykdomos ūkinės veiklos paskutinis planinis ar neplaninis patikrinimas. Jei už šių patikrinimų metu nustatytus aplinkos apsaugos pažeidimus administracinės poveikio priemonės taikytos kitais metais, paskutiniais patikrinimų metais laikomi metai, kada jos taikytos.

Administracinės poveikio priemonės – fiziniam ar juridiniam asmeniui už aplinkos apsaugos reikalavimų pažeidimus taikytos administracinės nuobaudos, duoti privalomieji nurodymai, stabdyta aplinkai kenksminga veikla, pateikta pretenzija padarytai žalai aplinkai atlyginti.

3. Kitos Apraše vartojamos sąvokos atitinka Lietuvos Respublikos aplinkos apsaugos valstybinės kontrolės įstatyme, Lietuvos Respublikos viešojo administravimo įstatyme ir kituose teisės aktuose vartojamas sąvokas.

II. BENDRIEJI REIKALAVIMAI ŪKIO SUBJEKTŲ VYKDOMOS ŪKINĖS VEIKLOS KELIAMOS RIZIKOS APLINKAI VERTINIMUI

4. Pagal šio Aprašo III skyriaus reikalavimus keliamos rizikos aplinkai vertinimas atliekamas ūkio subjektams, kurie įtraukti į Aplinkos ministerijos regionų aplinkos apsaugos departamentų (toliau - RAAD) kontroliuojamų ūkio subjektų sąrašus.

5. Ūkio subjekto vykdomos ūkinės veiklos keliamos rizikos aplinkai vertinimas atliekamas po paskutinių patikrinimų metų.

6. Aprašo 5 punkte numatyta sąlyga dėl paskutinių patikrinimų metų netaikoma atliekant ūkio subjekto vykdomos ūkinės veiklos keliamos rizikos aplinkai vertinimą pirmą kartą.

7. Atliekant ūkio subjektų vykdomos ūkinės veiklos keliamos rizikos aplinkai vertinimą pirmą kartą, vertinami ne anksčiau kaip 2013 metais atlikti ūkio subjektų vykdomos ūkinės veiklos patikrinimai.

8. Jei ūkio subjekto patikrinimas nebuvo atliktas 2013 metais, atliekant ūkio subjektui vykdomos ūkinės veiklos keliamos rizikos aplinkai vertinimą, laikoma, kad administracinės poveikio priemonės netaikytos.

9. Ūkio subjektui vykdomos ūkinės veiklos keliamos rizikos aplinkai dydis (toliau –Rizikos dydis) nustatomas vertinant Aprašo III skyriuje nurodytus vykdomos ūkinės veiklos keliamos rizikos aplinkai vertinimo veiksnius ir vertinimo rezultatus, jei per paskutinius patikrinimų metus už ūkio subjekto vykdomos ūkinės veiklos aplinkos apsaugos reikalavimų pažeidimus fiziniams ar juridiniams asmenims taikytos administracinės poveikio priemonės, registruojant Keliamos rizikos aplinkai vertinimo veiksnių žurnale (-uose) (toliau – Žurnalas).

10. Aprašo 9 punkte nurodyto Žurnalo pavyzdinė forma pateikta Aprašo 1 priede. Žurnalas gali būti vedamas elektroniniu formatu.

11. Jei kituose teisės aktuose yra nustatytas konkretus tam tikros ūkio subjektų vykdomos ūkinės veiklos planinių patikrinimų dažnumas, vadovaujamasi tų teisės aktų nuostatomis. Jei teisės aktuose nustatytas minimalus tam tikros veiklos planinių patikrinimų dažnumas, ūkio subjektų patikrinimai atliekami teisės aktuose nurodytu dažnumu, išskyrus atvejus, kai pagal šį Aprašą nustatomas didesnis patikrinimo dažnumas.

12. Pagal RAAD nusistatytus metinius kontrolinės veiklos prioritetinius uždavinius, ūkio subjektų, atitinkančių prioritetiniuose uždaviniuose numatytus tikslus, patikrinimai planuojami pagal juos (uždavinius), netaikant tokiems ūkio subjektams pagal keliamos rizikos aplinkai vertinimą nustatyto patikrinimo periodiškumo. Pagal prioritetinius uždavinius pirmiausia į metinius patikrinimų planus įtraukiami ūkio subjektai, kuriems nustatytas didesnis Rizikos dydis.

III. ŪKIO SUBJEKTŲ VYKDOMOS ŪKINĖS VEIKLOS KELIAMOS RIZIKOS APLINKAI VERTINIMO VEIKSNIAI, JŲ VERTINIMAS, RIZIKOS DYDŽIO NUSTATYMAS

13. Ūkio subjektui Rizikos dydis nustatomas įvertinant šio Aprašo 14 punkte nurodytus ūkio subjektų vykdomos ūkinės veiklos keliamos rizikos aplinkai vertinimo veiksnius.

14. Rizikos dydis nustatomas taip:

14.1. Ūkio subjektui priskiriamas didelis Rizikos dydis esant bent vienam iš šių keliamos rizikos aplinkai vertinimo veiksnių:

14.1.1. Per paskutinius patikrinimų metus stabdyta ūkio subjekto vykdoma aplinkai kenksminga veikla.

14.1.2. Per paskutinius patikrinimų metus pateikta pretenzija atlyginti aplinkai padarytą žąlą, atsiradusią dėl ūkio subjekto vykdomos ūkinės veiklos.

14.1.3. Per paskutinius patikrinimų metus duotas pakartotinis privalomasis nurodymas arba (ir) duoti bent du privalomieji nurodymai dėl ūkio subjekto vykdomos ūkinės veiklos.

14.1.4. Per paskutinius patikrinimų metus skirta daugiau nei viena administracinė nuobauda už nustatytus ūkio subjekto vykdomos ūkinės veiklos aplinkos apsaugos reikalavimų pažeidimus.

14.2. Ūkio subjektui priskiriamas vidutinis Rizikos dydis, jei per paskutinius patikrinimų metus už ūkio subjekto vykdomos ūkinės veiklos aplinkos apsaugos reikalavimų pažeidimus skirta viena administracinė nuobauda arba (ir) dėl ūkio subjekto vykdomos ūkinės veiklos duotas privalomasis nurodymas.

14.3. Ūkio subjektui priskiriamas mažas Rizikos dydis, jei per paskutinius patikrinimų metus neskirta administracinių nuobaudų.

15. Atsižvelgiant į ūkio subjektui nustatytą Rizikos dydį, ūkio subjekto veiklos patikrinimai planuojami taip:

15.1. Didelis Rizikos dydis – patikrinimas planuojamas artimiausiais patikrinimų metais vieną kartą.

15.2. Vidutinis Rizikos dydis – patikrinimas planuojamas antrais metais vieną kartą.

15.3. Mažas Rizikos dydis – patikrinimas planuojamas trečiais metais vieną kartą.

16. RAAD, siekdamas optimaliai, atsižvelgdamas į turimus žmogiškuosius ir materialinius išteklius aplinkos apsaugos valstybinei kontrolei vykdyti, planuoti (numatyti) patikrinimus, turi teisę ūkio subjektų, kuriems nustatytas mažas Rizikos dydis, patikrinimus planuoti (numatyti) anksčiau arba vėliau, nei nurodyta 15.3 punkte.

17. RAAD, esant šio Aprašo 16 punkte nurodytoms aplinkybėms, turi teisę pasitvirtinti ūkio subjektų, kuriems pagal šio Aprašo reikalavimus nustatytas mažas Rizikos dydis, įtraukimo į metinius patikrinimų planus atrankos taisykles. Tokios atrankos taisyklės negali prieštarauti šio Aprašo nuostatoms.

IV. BAIGIAMOSIOS NUOSTATOS

18. Šis Aprašas (1 priedas neskelbiamas) ir 17 punkte nurodytos atrankos taisyklės skelbiamos RAAD interneto tinklalapiuose skyriuje „Ūkio subjektų priežiūra“.

Ūkio subjektų vykdomos ūkinės veiklos, kuriai

nereikia gauti taršos integruotos prevencijos ir

kontrolės leidimų, keliamos rizikos aplinkai

vertinimo tvarkos aprašo 1 priedas

(Keliamos rizikos aplinkai vertinimo veiksnių fiksavimo žurnalo lentelė)

Regiono aplinkos apsaugos departamento padalinys
Metai, kada atliekamas ūkio subjektų vykdomos ūkinės veiklos keliamos rizikos aplinkai vertinimas
Eil. Nr.	Ūkio subjekto pavadinimas, teisinė forma, juridinio asmens kodas, ūkinės veiklos adresas	Ūkio subjekto vykdomos ūkinės veiklos pavadinimas (apibūdinimas)	Taikytini ūkio subjekto vykdomai ūkinei veiklai keliamos rizikos aplinkai vertinimo veiksniai (pateikiami realūs duomenys)	Paskutiniai patikrinimų metai	Nustatytas ūkio subjektui rizikos dydis / numatomi ūkio subjekto planinio patikrinimo metai
1	2	3	4	5	6